Vrou (65) vermoor glo familielidArgieffoto: Kent Williamson ŉ 65-jarige vrou van Ganyesa in Noordwes is Dinsdag in hegtenis geneem vir die beweerde moord op een van haar familielede. Lt.kol. Amanda Funani, woordvoerder van die polisie, sê die vrou word daarvan beskuldig dat sy haar neef op Kersdag by die Kiditwe-nedersetting in dié provinsie vermoor het. “ŉ Rusie het glo tydens ŉ grafsteen-onthulling op Kersdag tussen die verdagte en die slagoffer ontstaan. Sy het ŉ mes gegryp en haar neef na bewering in die nek gesteek,” sê Funani. Die 44-jarige man is op die toneel dood verklaar. Die verdagte sal na verwagting Woensdag in die landdroshof in Ganyesa verskyn.